VENDIM 
[bookmark: _GoBack]Nr. 91, datë 10.2.2016

PËR PËRCAKTIMIN E KRITEREVE BAZË, TË SEKTORËVE QË DO TË MBËSHTETEN DHE TË MASËS SË PËRFITIMIT NGA FONDI I PROGRAMIT PËR BUJQËSINË DHE ZHVILLIMIN RURAL, PËR VITIN 2016

Në mbështetje të nenit 100 të Kushtetutës, të pikës 3, të nenit 6, të ligjit nr. 9817, datë 22.10.2007, “Për bujqësinë dhe zhvillimin rural”, dhe të ligjit nr. 147/2015, “Për buxhetin e vitit 2016”, me propozimin e ministrit të Bujqësisë, Zhvillimit Rural dhe Administrimit të Ujërave, Këshilli i Ministrave

VENDOSI:

1. Fondi i miratuar në buxhetin e vitit 2016 për Ministrinë e Bujqësisë, Zhvillimit Rural dhe Administrimit të Ujërave, zëri “Transfertë në buxhetet familjare”, për mbështetjen e prodhimit bujqësor, blegtoral dhe të agropërpunimit, të përdoret për:
a) investimet për rritjen e konkurrueshmërisë së produkteve për të garantuar furnizimin e qëndrueshëm të tregut;
b) përmirësimin e teknologjisë së kultivimit dhe të mbrojtjes së bimëve;
c) prodhimin e perimeve në ambiente të mbrojtura; 
ç) mbarështimin e blegtorisë, bletarisë dhe akuakulturës;
d) furnizimin e qëndrueshëm të tregut dhe rritjen e të ardhurave financiare për familjet e zonave rurale;
dh) nxitjen e kreditimit bankar e të investimeve në sektorin e përpunimit, ruajtjes dhe marketingut të produkteve bujqësore, blegtorale, shpendëve, akuakulturës, mjaltit dhe bimëve medicinale;
e) rritjen e mundësisë së fermerëve për mjete të mekanizuara;

ë) 	nxitjen e formalizimit, kooperimit dhe organizimit të shoqërive të bashkëpunimit bujqësor (SHBB).
2. Masat e mbështetjes dhe masa e përfitimit nga fondi i programit për bujqësinë dhe zhvillimin rural, sipas rajonizimit të hartës bujqësore, e cila miratohet me udhëzim të përbashkët të ministrit të Financave dhe ministrit të Bujqësisë, Zhvillimit Rural dhe Administrimit të Ujërave, në shkallë vendi, të jenë, si më poshtë vijon:
a) Mbështetje për përmirësimin e teknologjisë të kultivimit dhe mbrojtjes së bimëve, si:
i) përmirësimi i teknologjisë së mbjelljes së vreshtave me fidanë të kultivarëve autoktonë, në vlerën 600 000 (gjashtëqind mijë) lekë/ha dhe me fidanë të kultivarëve të tjerë, në vlerën 500 000 (pesëqind mijë) lekë/ha;
ii) përmirësimi i teknologjisë së mbjelljes së mollëve, dardhëve, kumbullave, qershive, pjeshkëve, nektarinave, fiqve, ftonjve, shegëve, kivit, luleshtrydhes dhe agrumeve, në vlerën 200 000 (dyqind mijë) lekë/ha; 
iii) përmirësimi i teknologjisë së mbjelljes së arrave, lajthive dhe bajameve, në vlerën 200 000 (dyqind mijë) lekë/ha për format intensive të kultivimit; 
iv) përmirësimi i teknologjisë së mbjelljes dhe kultivimit të bimëve medicinale e aromatike të kultivuara, si: lavanda, timus, rigon, rozmarinë, mëllagë e bardhë, mëllagë e zezë, valeriane, mollë e egër, tërfili i kuq, lule dielli (për petale), kokoçeli (lule ciani) dhe shafran (Crocus sativus), në vlerën 250 000 (dyqind e pesëdhjetë mijë) lekë/ha; 
v) mbështetja e fermave organike, në vlerën 80 000 (tetëdhjetë mijë) lekë/fermë të certifikuar; 
vi) përmirësimi i teknikave të ujitjes nëpërmjet instalimit të ujitjes me pika në ullishte, vreshta, pemëtore, agrume, arrore dhe shegë (vetëm për format intensive të kultivimit të tyre), kundrejt faturës tatimore, por jo më shumë se 250 000 (dyqind e pesëdhjetë mijë) lekë/ha, por financimi të bëhet për jo më pak se 0,5 ha dhe jo më shumë se 10 ha;
vii) mbrojtja e ullishtave nga dëmtimi i mizës së ullirit në bllok dhe sipas zonave prioritare të prodhimit, me fond limit jo më shumë se 35 000 (tridhjetë e pesë mijë) lekë/ha, përfshirë TVSH-në;
viii) mbrojtja e pemëve frutore nga fatkeqësitë natyrore (nga breshëri), përmes vendosjes së rrjetave për mbrojtje nga breshëri, me fond limit jo më shumë se 2 800 000 (dy milionë e tetëqind mijë) lekë/ha, përfshirë TVSH-në.
Sipërfaqja e mbjellë me kulturat e përshkruara sipas masave të përcaktuara në nënndarjet “i”–“iv”, të shkronjës “a”, të pikës 2, të këtij vendimi, duhet të jetë jo më e vogël se 0.2 ha dhe jo më e madhe se 10 ha. 
b) Mbarështimi i blegtorisë, bletarisë dhe akuakulturës:
i) në vlerën 1 200 (një mijë e dyqind) lekë/krerë dele ose dhi të matrikulluara për fermat, të cilët mbarështojnë jo më pak se 100 krerë, por financimi të bëhet për jo më shumë se 300 krerë;
ii) në vlerën 1 000 (një mijë) lekë/koshere bletë për fermerët me jo më pak se 50, por jo më shumë se 300 (treqind) koshere blete;
iii) mbështetja e sektorit të akuakulturës, në masën 25% të vlerës së rasatit, por jo më shumë se 300 000 (treqind mijë) lekë/fermë dhe 25% të vlerës së ushqimeve për peshkun nën kultivim, por jo më shumë se  200 000 (dyqind mijë) lekë/fermë, vërtetuar me faturë tatimore.
c) Furnizimi i qëndrueshëm i tregut dhe rritja e të ardhurave financiare për familjet e zonave rurale, si:
i) mbështetja për dorëzimin e prodhimit të frutave dhe perimeve në pikat e grumbullimit ose përpunimit, në masën 15% të vlerës së mallit të shitur, të vërtetuar me faturë tatimore, përfshirë vlerën e tatimit. Sasia e dorëzimit të jetë për jo më pak se 100 kv dhe jo më shumë se 400 kv për frutat dhe perimet, si dhe për jo më shumë se 400 kv për fasulen pllaqi;
ii) mbështetja në vlerën 10 (dhjetë) lekë/litër qumësht për fermat blegtorale që mbarështojnë jo më pak se 10 (dhjetë) krerë lopë qumështi të matrikulluara, por financimi të bëhet për jo më shumë se 25 krerë dhe për jo më shumë se 2 000 litra për lopë. Pagesa të bëhet kundrejt sasive të qumështit, e vërtetuar me faturë tatimore;
iii) mbështetja e fermave blegtorale që mbarështojnë në mënyrë ekstensive (regjim gjysmëstallor) lopë të matrikulluara, në vlerën 5 000 (pesë mijë) lekë/krerë, por financimi të bëhet për jo më pak se 10 krerë dhe për jo më shumë se 20 (njëzet) krerë. 
iv) mbështetja për dorëzimin e prodhimit të midhjeve në qendrat e grumbullimit dhe/të përpunimit, në vlerën 10 (dhjetë) lekë/kg, të dorëzuar (të shitur) e të vërtetuar me faturë tatimore, por financimi të bëhet për jo më pak se 200 (dyqind) kv dhe jo më shumë se 1 000 (një mijë) kv në vit.
ç)	 Nxitja e investimeve dhe e kreditimit bankar në sektorin e bujqësisë, blegtorisë, shpendëve, bletarisë, akuakulturës dhe bimëve medicinale, si:
i) mbështetja, përmes subvencionit, në masën 70% të normës së interesit, për 7 (shtatë) vite radhazi, për kreditë deri në 30 000 000 (tridhjetë milionë) lekë, që do të merren për aktivitetet e mëposhtme: 
- ruajtjen dhe përpunimin e produkteve bujqësore, blegtorale, akuakulturës, shpendëve dhe bimëve medicinale;
 - mekanizimin e bujqësisë, blegtorisë, akuakulturës dhe bimëve medicinale;
 - ndërtimin e objekteve që do të shërbejnë për mbarështimin e kafshëve, shpendëve e të akuakulturës;
 - ndërtimin e serave për kultivimin e perimeve dhe prodhimin e fidanëve e të produkteve të tjera bujqësore.
ii) mbështetja e investimeve deri në 50% të vlerës së projektit, kundrejt faturës tatimore, përfshirë vlerën e tatimit, por jo më shumë se 20 000 000 (njëzet milionë) lekë për një subjekt, për:
- 	ngritje dhe/ose rikonstruksion ambientesh për grumbullim, përpunimin dhe ruajtje të produkteve bujqësore, blegtorale, produkteve të peshkimit e të akuakulturës, shpendëve dhe bimëve medicinale;
 - 	ngritje dhe/ose rikonstruksion të ambienteve për mbarështim të kafshëve, shpendëve, peshkut dhe molusqeve;
 - linja dhe/ose makineri dhe pajisje për standardizimin (paketim, mbushje, konservim, ambalazhim), tharje dhe/ose përpunim të prodhimeve bujqësore, blegtorale, mjaltit, bimëve medicinale, shpendëve, produkteve të peshkimit e të akuakulturës, si dhe mjeteve të specializuara të transporti për sektorët e sipërpërmendur;
- 	makineri dhe pajisje për mekanizimin dhe modernizimin e proceseve të punës në komplekset blegtorale të shpendëve e të akuakulturës;
iii) ndërtimi i serave për kultivimin e perimeve, prodhimin e fidanëve dhe produkteve të tjera bujqësore, në masën 50% të vlerës së investimit, përfshirë vlerën e tatimit, por jo më shumë se 1 000 000 (një milion) lekë për dynym, për sera me sipërfaqe minimumi 5 dynymë dhe jo më shumë se 2 ha;
iv) mbështetja e investimeve deri në masën 60% të vlerës për traktorë dhe/ose agregate të tjera bujqësore për manovrim në nivel ferme, përfshirë vlerën e tatimit.
3. Përfitues për masat e mbështetjes dhe masën e përfitimit nga fondi i programit për bujqësinë dhe zhvillimin rural do të jenë fermerë, personat fizikë, personat juridikë dhe shoqëritë e bashkëpunimit bujqësor (SHBB).
4. Nga buxheti i miratuar i shpenzimeve operative të Agjencisë për Zhvillim Bujqësor dhe Rural të përdoret fondi  me  vlerë limit prej 35 000 000 (tridhjetë e pesë milionë) lekësh, për aktivitete informuese për publikun lidhur me masat e mbështetjes nga fondi i programit për bujqësinë dhe zhvillimin rural, për vitin 2016.
5. Projektet e vlerësuara e të verifikuara ose të kontraktuara gjatë vitit 2015, të cilat janë shpallur fituese dhe nuk janë financuar plotësisht, për shkak të vonesave ligjore/administrative në përgatitjen e dokumentacionit përkatës nga autoritetet shtetërore (si lëshimi i lejes së ndërtimit dhe verifikimet e faturave nga autoriteti tatimor), të paguhen me fondet e vitit 2016, brenda tremujorit të parë të vitit 2016, por jo më shumë se fondi i alokuar prej 30 000 000 (tridhjetë milionë) lekësh.
6. Nga fondi i përmendur në pikën 1, të këtij vendimi, të përdoret shuma 280 000 000 (dyqind e tetëdhjetë milionë) lekë për bashkëfinancim me projektet IPA. Përdorimi i këtyre fondeve realizohet sipas marrëveshjes operacionale të nënshkruar ndërmjet Ministrisë së Bujqësisë, Zhvillimit Rural dhe Administrimit të Ujërave, AZHBR-së dhe GIZ-it.
7. Ngarkohen Ministria e Bujqësisë, Zhvillimit Rural dhe Administrimit të Ujërave dhe Ministria e Financave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

